Narodna skupština
20091022

Sada ću da vas upozorim na jednu činjenicu, da ljudi znaju kako vi radite kao vlada. Vi ste planirali, biće taj zakon na dnevnom redu Skupštine na sledećoj sednici, da otpuštanjem nekog broja radnika u administraciji, negde oko 6.000 u startu, zapušite deficitarnu rupu do nivoa od nekih 12 miliona evra, a deficit u koji ste sada ušli, u ovom prekoračenju do 5. oktobra je preko 40 miliona evra. Dakle, vi ćete od 40 miliona evra deficita da spasete budžetsku rupu sa 12 miliona otpuštanjem 6.000 ljudi bez ikakvog kriterijuma, bez ikakvog plana i strategije, bez ikakvog socijalnog programa, bez ikakvog promišljanja o tome kako i na koji način država može realno da uštedi, a proizvešćete nevolju na osnovu koje će taj posao otpuštanja radnika biti veća finansijska šteta nego korist. To će vam svaki matematičar, a imaćemo prilike da raspravljamo kada dođe taj zakon na dnevni red, vrlo lako dokazati.